วันพุธที่ 15 ธันวาคม 2564
คำปราศรัย พลเอก ประยุทธ์ จันทร์โอชา นายกรัฐมนตรี เนื่องในวาระครบรอบ 75 ปีการเป็นสมาชิกสหประชาชาติของประเทศไทย
คำปราศรัยพลเอก ประยุทธ์ จันทร์โอชา นายกรัฐมนตรี เนื่องในวาระครบรอบ 75 ปีการเป็นสมาชิกสหประชาชาติของประเทศไทย
คำปราศรัย
พลเอก ประยุทธ์ จันทร์โอชา นายกรัฐมนตรี
เนื่องในวาระครบรอบ75ปีการเป็นสมาชิกสหประชาชาติของประเทศไทย
------------------------------
พี่น้องชาวไทยที่รัก
ผมมีความยินดีอย่างยิ่งที่ในวันนี้ ตรงกับวาระครบรอบ75ปี การเป็นสมาชิกสหประชาชาติของประเทศไทย ซึ่งไทยเข้าร่วมเป็นสมาชิกสหประชาชาติเมื่อวันที่15ธันวาคม2489ภายหลังจากสหประชาชาติก่อตั้งขึ้นในปี 2488โดยประเทศไทยเข้าร่วมเป็นสมาชิกในลำดับที่ 55
สหประชาชาติ ถือเป็นองค์การระหว่างประเทศที่มีความสำคัญที่สุดมีบทบาทสำคัญในการบรรเทาทุกข์ และแก้ไขปัญหาของประชาคมโลก จรรโลงสันติภาพและความมั่นคงปกป้องและส่งเสริมสิทธิมนุษยชน ตลอดจนดำเนินงานเพื่อการพัฒนาที่ยั่งยืน
ตลอดระยะเวลา75ปี การเป็นสมาชิกสหประชาชาติของไทย ผมภูมิใจเป็นอย่างยิ่งที่ไทยมีส่วนร่วมในภารกิจทั้ง3เสาหลักของสหประชาชาติอย่างแข็งขัน ได้แก่
- ด้านสันติภาพและความมั่นคงตั้งแต่ปี2501ไทยสนับสนุนภารกิจรักษาสันติภาพของสหประชาชาติอย่างต่อเนื่อง โดยส่งเจ้าหน้าที่ทหารและตำรวจ ทั้งชายและหญิงกว่า27,000คนเข้าร่วมปฏิบัติการรักษาสันติภาพ และภารกิจเพื่อสันติภาพอื่น ๆ ในภูมิภาคต่าง ๆ รวมกว่า 20 ภารกิจ ซึ่งปัจจุบัน ไทยส่งกองร้อยทหารช่างเข้าร่วมภารกิจรักษาสันติภาพณ สาธารณรัฐเซาท์ซูดาน
- ด้านสิทธิมนุษยชนไทยให้ความสำคัญกับการปกป้องและส่งเสริมสิทธิมนุษยชนมาโดยตลอด โดยไทยได้รับการยอมรับด้านการส่งเสริมสิทธิทางเศรษฐกิจ สังคม และวัฒนธรรม โดยเฉพาะกลุ่มเปราะบางต่าง ๆอาทิ เด็ก สตรี ผู้พิการ ผู้สูงอายุ และผู้โยกย้ายถิ่นฐาน โดยเฉพาะอย่างยิ่งในสถานการณ์โควิด-19ไทยได้รับการยอมรับว่าเป็นประเทศรายได้ระดับกลางที่ประสบความสำเร็จในการสร้างหลักประกันสุขภาพให้กับประชากรกลุ่มต่าง ๆ
-ด้านการพัฒนาในปี2558สหประชาชาติมีแผนขับเคลื่อนเป้าหมายการพัฒนาที่ยั่งยืนทั้ง17เป้าหมายหลัก เพื่อให้บรรลุผลภายในปี2573ดังนั้น เรามีเวลาเหลืออีกเพียง9ปี ที่จะเร่งดำเนินการเพื่อบรรลุเป้าหมายดังกล่าว โดยไทยน้อมนำหลักปรัชญาของเศรษฐกิจพอเพียง (Sufficiency Economy Philosophy) หรือSEPมาใช้เป็นแนวทางการดำเนินการเพื่อขับเคลื่อนการบรรลุSDGsเนื่องจากSEPมีความสอดรับเป็นเนื้อเดียวกับ SDGsที่มุ่งพัฒนาและสร้างความสมดุลในทุกมิติ ทั้งสังคม เศรษฐกิจสิ่งแวดล้อมและวัฒนธรรม ไทยยังได้นำหลักปรัชญาของเศรษฐกิจพอเพียงไปช่วยพัฒนาประเทศในภูมิภาคต่าง ๆ ทั้งในเอเชียและแอฟริกา นอกจากนั้นไทยมุ่งนำเสนอการสร้าง“ความสมดุลของสรรพสิ่ง”ในเวทีสหประชาชาติผ่านโมเดลเศรษฐกิจBCGที่เน้นการขับเคลื่อนเศรษฐกิจในสามมิติ ได้แก่เศรษฐกิจชีวภาพ เศรษฐกิจหมุนเวียน และเศรษฐกิจสีเขียว เพื่อต่อยอดSEPและนำไปสู่การบรรลุSDGsในโอกาส
ที่ประเทศไทยเป็นเจ้าภาพการประชุมเอเปคในปี2565ประเทศไทยจะชูโมเดลเศรษฐกิจBCG
เพื่อส่งเสริมการเติบโตในระยะยาวที่มีความยืดหยุ่น ครอบคลุม สมดุล และยั่งยืน
ผมยินดีเป็นอย่างยิ่งที่ประเทศไทยได้รับความไว้วางใจจากประชาคมระหว่างประเทศที่ยกให้ไทยเป็นศูนย์กลางขนาดใหญ่ของสำนักงานสหประชาชาติในภูมิภาคเอเชีย ซี่งไทยเป็นที่ตั้งของสำนักงานคณะกรรมาธิการเศรษฐกิจและสังคมแห่งสหประชาชาติสำหรับเอเชียและแปซิฟิก หรือเอสแคป รวมทั้งหน่วยงานอื่น ๆ ของสหประชาชาติอีกกว่า40หน่วยงาน
ขณะเดียวกัน รัฐบาลไทยไม่หยุดนิ่งที่จะพัฒนาขีดความสามารถของบุคลากรของไทยในด้านการทูตพหุภาคีโดยการสนับสนุนคนไทยไปปฏิบัติงานหรือดำรงตำแหน่งสำคัญต่าง ๆ ในสหประชาชาติซึ่งถือเป็นโอกาสให้ประเทศไทยและคนไทยเป็นที่ยอมรับของนานาประเทศ
จากที่กล่าวมาข้างต้น จึงเห็นแล้วว่า การเป็นสมาชิกสหประชาชาติของประเทศไทยตลอดระยะเวลา 75 ปี มีความสำคัญอย่างยิ่งกับประเทศ เพราะโลกของเราในปัจจุบัน เป็นโลกที่ไร้พรมแดน ความเป็นอันหนึ่งอันเดียวกันของนานาประเทศ โดยมีสหประชาชาติเป็นศูนย์กลางของความร่วมมือจึงเป็นทางออกที่จะช่วยให้ทุกประเทศสามารถฝ่าฟันวิกฤติต่าง ๆ โดยเฉพาะความท้าทายรูปแบบใหม่ไปได้ในที่สุด
ซึ่งไทยพร้อมเป็นหุ้นส่วนความร่วมมือกับสหประชาชาติ และนานาประเทศเพื่อพลิกโฉมให้ความร่วมมือพหุภาคีภายใต้สหประชาชาติเป็นกลไกแห่งการขับเคลื่อนและการเปลี่ยนแปลงที่สามารถเสริมพลังให้โลกของเรากลับมาเข้มแข็งกว่าเดิม
พี่น้องชาวไทยที่รัก
ภารกิจของสหประชาชาติล้วนเกี่ยวข้องกับเราทุกคนและไม่ใช่เรื่องไกลตัวรัฐบาลพร้อมสนับสนุนให้ทุกภาคส่วน โดยเฉพาะเยาวชนคนรุ่นใหม่ ร่วมผนึกกำลังในการผลักดันให้ไทยคงบทบาทที่“เข้มแข็ง สร้างสรรค์ และต่อเนื่อง”สืบต่อไปได้ในเวทีสหประชาชาติและเวทีโลก
ขอบคุณครับ
*********************